
10 Σεπτεμβρίου 2026

Χρηματοοικονομικές
 και άλλες 
Εξελίξεις Α’ Εξαμήνου 2026


	
Δήλωση Λάμπρου Παπαδόπουλου, 
Προέδρου Διοικητικού Συμβουλίου ΚΕΔΙΠΕΣ:  

	Κατά το Α’ εξάμηνο του 2026, οι ταμειακές εισροές ανήλθαν στα €163εκ, ελαφρώς αυξημένες από την αντίστοιχη περσινή περίοδο, παρά τη συνεχή απομόχλευση του χαρτοφυλακίου, σημαντικά υποβοηθούμενες από τα Σχέδια πρόωρης εξόφλησης δανείων (εξυπηρετούμενων και μη) και παρά την υστέρηση στην επίτευξη μη συναινετικών λύσεων σε σχέση με το Επιχειρηματικό Πλάνο. 
Οι αποπληρωμές κρατικής βοήθειας σε μετρητά ανήλθαν συνολικά σε €1,76 δις, εκ των οποίων €80εκ. πραγματοποιήθηκαν κατά τους πρώτους έξι μήνες του έτους.  Από το 2018 που ξεκίνησαν οι εργασίες της ΚΕΔΙΠΕΣ, το συνολικό ποσό αποπληρωμής κρατικής βοήθειας μέχρι τις 4/09/2026, ανήλθε σε €1.931εκ. ως ακολούθως:
· Αποπληρωμή κρατικής βοήθειας σε μετρητά: €1.760εκ.
· Μεταβίβαση 247 ακινήτων στην Κυπριακή Δημοκρατία: €48εκ.   
· Δαπάνη υλοποίησης Σχεδίου Ενοίκιο Έναντι Δόσης για ένταξη 896 κατοικιών: €110εκ.
· Άλλες αποπληρωμές (π.χ. δόσεις σχεδίου ΕΣΤΙΑ, Κεντρικού Φορέα Ισότιμης Κατανομής Βαρών): €13εκ.  

Σημαντική εξέλιξη αποτελεί η πρώτη πρόσφατη μεταβίβαση στην Κυπριακή Δημοκρατία 247 ακινήτων της πρώην Συνεργατικής Κυπριακής Τράπεζας αξίας €48εκ. , κατόπιν σχετικής απόφασης του Υπουργικού Συμβουλίου. Η διαδικασία για τα υπόλοιπα 172 ακίνητα εκτιμώμενης αξίας €81εκ, βρίσκεται σε εξέλιξη, ενώ αναμένεται ότι ο τελικός αριθμός ακινήτων που θα μεταβιβαστούν θα είναι μικρότερος λόγω τεχνικών θεμάτων ή και των τελικών αναγκών αντίστοιχων Κυβερνητικών Υπηρεσιών και Αρχών Τοπικής Αυτοδιοίκησης όπως αυτές διαμορφώνονται. 
Τον Μάρτιο του 2026 ολοκληρώθηκε με επιτυχία η τεχνολογική αναβάθμιση του κεντρικού μηχανογραφικού συστήματος καθώς και των περιφερειακών συστημάτων, με μετάβαση στο νέο μηχανογραφικό σύστημα, η οποία ενισχύει επίσης τη λειτουργική αποτελεσματικότητα της Εταιρείας. 
Θετική παραμένει η ανταπόκριση στο Σχέδιο «Ενοίκιο Έναντι Δόσης». Κατά τη νέα περίοδο παράτασης υποβολής αιτήσεων, από τις 4 Μαΐου μέχρι τις 31 Ιουλίου 2026, υποβλήθηκαν 929 νέες αιτήσεις, ανεβάζοντας τον συνολικό αριθμό από την έναρξη του Σχεδίου το 2023, στις 4.269.  Το αυξημένο ενδιαφέρον οδήγησε το Υπουργείο Οικονομικών στην εκ νέου παράταση της προθεσμίας υποβολής αιτήσεων μέχρι τις 30 Σεπτεμβρίου 2026. Μέχρι σήμερα έχουν σταλεί 1.268 επιστολές έγκρισης και έχουν ήδη ενταχθεί στο Σχέδιο 896 ακίνητα, υπερκαλύπτοντας τον αρχικό στόχο των 800 ακινήτων. Ο συνολικός αριθμός των ακινήτων που θα ενταχθούν αναμένεται πλέον να ξεπεράσει τις 2.000, με σημαντική αρνητική δημοσιονομική επίπτωση. Η ΚΕΔΙΠΕΣ συνεχίζει να διατηρεί ταμειακό απόθεμα ύψους €60εκ. για τη χρηματοδότηση του Σχεδίου. 
Σχετικά με τις συμφωνίες του Ιανουαρίου 2026, μεταξύ της ΚΕΔΙΠΕΣ και της Eurobank, για τoν τερματισμό του Σχεδίου Εγγύησης Δανείων και για την επαναγορά του χαρτοφυλακίου μη εξυπηρετούμενων δανείων που καλυπτόταν από το Σχέδιο,  οι σωρευτικές εκροές για την επαναγορά του χαρτοφυλακίου στις 30 Ιουνίου 2026 ανήλθαν σε €47εκ. ενώ οι σωρευτικές καθαρές εισροές από τη διαχείριση του επαναγορασθέντος χαρτοφυλακίου ανήλθαν σε €20εκ. με όφελος €7εκ. στα οικονομικά αποτελέσματα του εξαμήνου.  Η ΚΕΔΙΠΕΣ, διατηρεί ταμειακό απόθεμα ύψους €60εκ. για την πλήρη εξόφληση της συναλλαγής εντός του 2026.
Σε ό,τι αφορά το έργο πώλησης χαρτοφυλακίου «ΛΗΔΡΑ 2», η διαδικασία τερματίστηκε χωρίς συμφωνία, καθώς οι παρατεταμένες διαβουλεύσεις με τους ενδιαφερόμενους επενδυτές δεν κατέληξαν σε αποτέλεσμα που να ανταποκρίνεται στους στόχους της ΚΕΔΙΠΕΣ. Η  οργανική απομόχλευση σε βάθος χρόνου αποτελεί πλέον τον βασικό πυλώνα στρατηγικής.
Αναθεώρηση Επιχειρηματικού Πλάνου
Λαμβάνοντας υπόψη τις σημαντικές δυσκολίες για την επίτευξη μη συναινετικών λύσεων και για την πώληση δανειακών χαρτοφυλακίων, τις αυξημένες ταμειακές ροές από τα Σχέδια  πρόωρης  εξόφλησης δανείων, τις συμφωνίες με την  Eurobank, και τις πρόσφατες νομοθετικές αλλαγές με τις αρνητικές άμεσες και έμμεσες επιπτώσεις τους στον ρυθμό υλοποίησης των στόχων της Εταιρείας, το Επιχειρηματικό Πλάνο της ΚΕΔΙΠΕΣ έχει πρόσφατα αναδιαμορφωθεί. Εξακολουθεί να έχει βασικό χρονικό ορίζοντα υλοποίησης το 2030, ωστόσο, στο βασικό σενάριο δεν εξετάζεται πλέον ενεργά η πώληση δανειακών χαρτοφυλακίων, καθώς μια τέτοια επιλογή θα είχε επίσης αρνητικό αντίκτυπο στις  δημοσιονομικές δαπάνες του Κράτους, λόγω της στατιστικής απεικόνισης της ΚΕΔΙΠΕΣ από το 2018. Το βασικό σενάριο προνοεί την αποπληρωμή κατά 90% της κρατικής βοήθειας, δηλαδή €3,2δις, έως το τέλος του 2030, με την Εταιρεία να διατηρεί εναπομείναν χαρτοφυλάκιο ύψους €2,4δις (ονομαστική αξία), συμπεριλαμβανομένων εξυπηρετούμενων δανείων και ακινήτων (εκτός Σχεδίου Ενοίκιο Έναντι Δόσης) €0,5δις.     
Ολοκληρώνοντας, σημειώνω ότι, η ΚΕΔΙΠΕΣ παραμένει προσηλωμένη στην υπεύθυνη διαχείριση των περιουσιακών της στοιχείων και στη μεγιστοποίηση των ανακτήσεων το συντομότερο δυνατόν, στην βάση των Δεσμεύσεων προς την Γενική Διεύθυνση Ανταγωνισμού της Ευρωπαϊκής Επιτροπής.  Μέχρι το τέλος του 2026 αναμένεται να αποπληρωθούν επιπλέον €120εκ., έναντι της κρατικής βοήθειας σε μετρητά, ενώ το συνολικό ποσό αποπληρωμής εκτιμάται ότι θα υπερβεί τα €2δις εντός του τέταρτου τριμήνου του έτους. 









Χρηματοοικονομικές Εξελίξεις Α’ Εξαμήνου 2026


· Οι τακτικές ταμειακές εισροές του Α’ Εξαμήνου 2026 ανήλθαν στα €162,9εκ. παρουσιάζοντας αύξηση 0,9% έναντι €161,5εκ. για το Α’ Εξάμηνο του 2025.

Οι σωρευτικές ταμειακές εισροές από την έναρξη εργασιών της ΚΕΔΙΠΕΣ την 1η Σεπτεμβρίου 2018 μέχρι και την 30η Ιουνίου 2026 ανήλθαν σε €3.097εκ. Οι εισπράξεις από τη διαχείριση χορηγήσεων και ακινήτων ανήλθαν στα €2.951εκ. ή 36,7% της ονομαστικής αξίας του χαρτοφυλακίου χορηγήσεων και ακινήτων ύψους €8.051εκ. κατά την 1η Σεπτεμβρίου 2018.

· Οι λειτουργικές δαπάνες και οι δαπάνες διαχείρισης περιουσιακών στοιχείων του Α’ Εξαμήνου 2026 ανήλθαν στα €43,0εκ., μειωμένες κατά 11,6% από €48,6εκ. το Α’ Εξάμηνο του 2025. 

· Οι συνολικές λύσεις αναδιάρθρωσης ή/και ανάκτησης  μέσω της διαχειρίστριας εταιρείας doValue ανήλθαν σε €304εκ. για το Α’ Εξάμηνο 2026 έναντι €321εκ. για το Α’ Εξάμηνο 2025. 

Οι συνολικές λύσεις από την έναρξη εργασιών της ΚΕΔΙΠΕΣ μέχρι την 30η Ιουνίου 2026 ανήλθαν στα €5.601εκ. ή 76,0% του αρχικού υπολοίπου δανείων ύψους €7.371εκ. 

· Οι χορηγήσεις σε ονομαστική αξία διαμορφώθηκαν σε €4.854εκ. στο τέλος του Α’ Εξαμήνου 2026 από €4.891εκ. στο τέλος του έτους 2025 και €5.217εκ. στο τέλος του Α’ Εξαμήνου 2025. 

· Τα στοιχεία ενεργητικού στο τέλος του Α’ Εξαμήνου 2026 διαμορφώθηκαν σε €5.481εκ. σε ονομαστική αξία και περιλαμβάνουν μετρητά και ρευστά περιουσιακά στοιχεία ύψους €179εκ., ακίνητη περιουσία συνολικής αξίας €410εκ. και εξυπηρετούμενες χορηγήσεις €4.262εκ. Η συνολική απομόχλευση στοιχείων ενεργητικού από την έναρξη των εργασιών από 1η Σεπτεμβρίου 2018 μέχρι την 30η Ιουνίου 2026 ανήλθε στο 33,6% και εξαιρουμένων των συμβατικών τόκων δανείων σε 51,5%.

· Το Σχέδιο Εγγύησης Δανείων (Asset Protection Scheme) προς την πρώην Ελληνική Τράπεζα, έχει τερματιστεί με ημερομηνία αναφοράς 30 Σεπτεμβρίου 2024. Το Σχέδιο παρείχε προστασία στην πρώην Ελληνική Τράπεζα για το 90% των πιστωτικών ζημιών σε δάνεια με συμβατική αξία €2.608εκ. και τιμή αναφοράς €2.271εκ. κατά την έναρξη του Σχεδίου (τιμή αναφοράς είναι το ποσό που καλυπτόταν από το Σχέδιο). Η διάρκεια του Σχεδίου ήταν μέχρι το 2030. Η συμβατική αξία των περιουσιακών στοιχείων που καλύπτονταν από το Σχέδιο στις 30 Σεπτεμβρίου 2024 ανερχόταν σε €1.206εκ., ενώ η τιμή αναφοράς σε €920εκ.

Στα πλαίσια του Σχεδίου έχουν γίνει συνολικές πληρωμές για απαιτήσεις στην πρώην  Ελληνική Τράπεζα ύψους €102,5εκ. ενώ οι συνολικές πληρωμές της πρώην Ελληνικής Τράπεζας προς την Κυπριακή Δημοκρατία ως εγγυήτριας του Σχεδίου ανέρχονται σωρευτικά στα €46,1εκ.  

Στο πλαίσιο της συμφωνίας τερματισμού του Σχεδίου Εγγύησης Δανείων έχει καταβληθεί εντός του Α’ Εξαμήνου 2026 αποζημίωση €17,5εκ. προς την Eurobank Limited σε σχέση με τον τερματισμό του Σχεδίου και την απώλεια κάλυψης των εξυπηρετούμενων δανείων, ενώ  η ΚΕΔΙΠΕΣ επαναγόρασε το χαρτοφυλάκιο μη-εξυπηρετούμενων χορηγήσεων που ήταν ενταγμένα στο Σχέδιο με ημερομηνία αναφοράς την 30η Σεπτεμβρίου 2024.

Οι σωρευτικές εκροές στις 30 Ιουνίου 2026 για την επαναγορά του χαρτοφυλακίου ανήλθαν σε €47,2εκ. και εντός του 2026 θα ακολουθήσουν πληρωμές για την πλήρη εξόφληση του τελικού τιμήματος επαναγοράς, το οποίο έχει οριστεί στα €107εκ.

Οι σωρευτικές καθαρές εισροές από τη διαχείριση του επαναγορασθέντος  χαρτοφυλακίου από την 1η Φεβρουαρίου (δηλ. μετά την ημερομηνία ολοκλήρωσης) έως τις 30 Ιουνίου 2026 ανέρχονται σε €19,6 εκ. 

· Οι καθαρές ταμειακές ροές, μετά την εξόφληση των δαπανών και υποχρεώσεων του A’ Εξαμήνου 2026 ανήλθαν στα €74,4εκ., σημειώνοντας μείωση 31,2% έναντι €108,2εκ. για το Α’ Εξάμηνο του 2025.  Σωρευτικά  από την έναρξη εργασιών της ΚΕΔΙΠΕΣ οι καθαρές ταμειακές ροές μετά την εξόφληση των δαπανών ανήλθαν σε €1.858,6εκ. 

· [bookmark: _Hlk166758887]Στις 30 Ιουνίου 2026 πραγματοποιήθηκε πρόσθετη αποπληρωμή κρατικής βοήθειας σε μετρητά ύψους €50εκ. για το Β’ Τρίμηνο 2026 αυξάνοντας το συνολικό ποσό αποπληρωμής κρατικής βοήθειας σε μετρητά σε €80εκ. για το Α’ Εξάμηνο 2026 και σε €1.760εκ. από την έναρξη των εργασιών της ΚΕΔΙΠΕΣ τον Σεπτέμβριο  2018. 

Επιπλέον η ΚΕΔΙΠΕΣ, ως φορέας υλοποίησης του Σχεδίου ‘Ενοίκιο Έναντι Δόσης’, συνείσφερε μέχρι τις 30 Ιουνίου 2026, €97εκ. υπό μορφή δαπάνης για ένταξη 800 κατοικιών στο Σχέδιο. Από το 2018 που ξεκίνησαν οι εργασίες της ΚΕΔΙΠΕΣ, το συνολικό ποσό αποπληρωμής κρατικής βοήθειας μέχρι τις 30 Ιουνίου 2026 ανέρχεται σε €1.870εκ. ως ακολούθως: 

• Αποπληρωμή κρατικής βοήθειας σε μετρητά €1.760εκ.
• Δαπάνη υλοποίησης Σχεδίου ‘Ενοίκιο Έναντι Δόσης’ €97εκ. 
• Άλλες αποπληρωμές (όπως δόσεις σχεδίου Εστία) €13εκ.

Παράλληλα η ΚΕΔΙΠΕΣ συνεχίζει να διατηρεί απόθεμα μετρητών ύψους €60εκ. για σκοπούς χρηματοδότησης του Σχεδίου ‘Ενοίκιο Έναντι Δόσης’.


Άλλες εξελίξεις

Μεταφορά Ακινήτων στο Κράτος

Έχει πρόσφατα υλοποιηθεί η  πρώτη μεταβίβαση στην Κυπριακή Δημοκρατία 247 ακινήτων της πρώην Συνεργατικής Κυπριακής Τράπεζας αξίας €48εκ. , κατόπιν σχετικής απόφασης του Υπουργικού Συμβουλίου. Η διαδικασία για τα υπόλοιπα 172 ακίνητα εκτιμώμενης αξίας €81εκ, βρίσκεται σε εξέλιξη, ενώ αναμένεται ότι ο τελικός αριθμός ακινήτων που θα μεταβιβαστούν θα είναι μικρότερος λόγω τεχνικών θεμάτων ή και των τελικών αναγκών αντίστοιχων Κυβερνητικών Υπηρεσιών και Αρχών Τοπικής Αυτοδιοίκησης.

Σχέδιο ‘Ενοίκιο Έναντι Δόσης’

Μετά από απόφαση του Υπουργείου Οικονομικών γίνονται εκ νέου δεκτές αιτήσεις για το Σχέδιο  ‘Ενοίκιο Έναντι Δόσης’ από τις 4 Μαΐου 2026, μέχρι και 31 Ιουλίου 2026, και ακολούθως επέκταση της περιόδου παραλαβής αιτήσεων μέχρι τις 30 Σεπτεμβρίου 2026 λόγω του μεγάλου αριθμού αιτήσεων που υποβλήθηκαν το τέλος Ιουλίου.  Μέχρι σήμερα έχουν υποβληθεί 972 αιτήσεις διαμορφώνοντας τον συνολικό αριθμό αιτήσεων σε 4.312.

Στο σύνολο των 2.574  αιτήσεων που δεν έχουν απορριφθεί ή αποσυρθεί, έχουν εγκριθεί 1.268 αιτήσεις ενώ 896 κατοικίες έχουν ήδη αποκτηθεί από την ΚΕΔΙΠΕΣ. Λόγω του μεγάλου αριθμού αιτήσεων που έχουν παραληφθεί ο στόχος του Σχεδίου έχει αναθεωρηθεί και αφορά έγκριση περίπου 2.000 αιτήσεων, αριθμός πέραν του  διπλάσιου από την αρχική εκτίμηση που ήταν για 800 εγκρίσεις. 

Η  μέχρι σήμερα δαπάνη για την υλοποίηση του Σχεδίου ‘Ενοίκιο Έναντι Δόσης’ ανήλθε στα €110εκ., για την ένταξη των 896 κατοικιών στο Σχέδιο. 
Bottom of Form


Σχέδιο Πρόωρης Εξόφλησης Ενήμερων Δανείων:

Η εκστρατεία του νέου Σχεδίου Πρόωρης Εξόφλησης Ενήμερων Δανείων εξαγγέλθηκε τον Ιούλιο του 2025, προσφέροντας στους δανειολήπτες τη δυνατότητα να εξοφλήσουν πλήρως τις αναδιαρθρωμένες και ενήμερες οφειλές τους. Το Σχέδιο έχει προσελκύσει έντονο ενδιαφέρον, και με βάση τα μέχρι σήμερα διαθέσιμα στοιχεία, η ανταπόκριση υπήρξε ιδιαίτερα θετική, με ποσοστό συμμετοχής που ξεπέρασε τις αρχικές εκτιμήσεις. Μέσω του Σχεδίου οι δανειολήπτες επωφελούνται από σημαντική έκπτωση επί του υπολοίπου του δανείου τους, γεγονός που ενισχύει τη δυνατότητα ομαλής και ευνοϊκής εξόφλησης των υποχρεώσεών τους. Το Σχέδιο θα συνεχιστεί μέχρι το τέλος του 2026 και η πρωτοβουλία αυτή εντάσσεται στο αναθεωρημένο επιχειρηματικό πλάνο της ΚΕΔΙΠΕΣ, συμβάλλοντας ουσιαστικά στην επιτάχυνση της μείωσης του συνολικού χαρτοφυλακίου δανείων που διαχειρίζεται η ΚΕΔΙΠΕΣ.
Αναλυτική παρουσίαση των αποτελεσμάτων διαχείρισης μέχρι 30/6/2026 έχει αναρτηθεί στην ιστοσελίδα της ΚΕΔΙΠΕΣ στον σύνδεσμο:
 
https://kedipes.com.cy/αποτελεσματα-διαχειρισης/

